ઈસ્લામાબાદ: પાકિસ્તાને ૮ ઓક્ટોબરથી કરાચી અને લાહોર પરની એરસ્પેસ બંધ કરવાની જાહેરાત કરી છે. આ બંને શહેરો પરની એરસ્પેસ ૧૩ દિવસ માટે બંધ રહેશે. પાકિસ્તાને તેની પાછળ ઓપરેશનલ કારણ હોવાનું જણાવ્યું છે. આ સમયગાળા દરમિયાન રોજ ૧૮ કલાક સુધી એરસ્પેસ બંધ રહેશે. સંરક્ષણ અને ઉડ્ડયન ક્ષેત્રના જણાવ્યા અનુસાર શક્ય છે કે પાકિસ્તાને પોતાની વાયુસેના માટે યુદ્ધની પ્રેક્ટિસ કરવા માટે એરસ્પેસને ખાલી કરાવવાનો નિર્ણય કર્યો હોઈ શકે. નિષ્ણાતોનું માનવું છે કે કેટલાય દેશો આ પ્રકારની યુદ્ધ કવાયત કરતા હોય છે, પરંતુ આજકાલ વ્યસ્ત એરપોર્ટને આટલો લાંબો સમય બંધ રાખવા એક અસામાન્ય ઘટના છે. ભારતીય અધિકારીઓ પણ આ ઘટનાક્રમ પર નજર રાખી રહ્યા છે, કારણ કે જ્યારે બંને દેશો વચ્ચે તણાવની સ્થિતિ હોય ત્યારે આવી બધી કવાયતો થતી હોય છે અને એરસ્પેસ બંધ કરવાના નિર્ણય લેવામાં આવતા હોય છે.